স্টাফ রিপোর্টার ॥ ঢাকা-সিলেট মহাসড়কের শাহজীবাজার দরগা গেইট এলাকায় সড়ক ও জনপথের জায়গায় গড়ে উঠা অবৈধ স্থাপনা উচ্ছেদ করতে ফুঁসে উঠছে এলাকাবাসী। এ নিয়ে আলোচনা সভা ও সমাবেশ করে ১ সপ্তাহের আল্টিমেটাম দিয়েছে এলাকাবাসি। অন্যথায় তারা কঠিন কর্মসূচির আহবান করবে বলে জানিয়েছে। এলাকাবাসি জানান, এসব অবৈধ দোকান থাকার কারণে ঢাকা-সিলেট মহাসড়ক পারাপারের সময় দুই দিকের চলাচলকৃত যানবাহন চোখে পড়ে না। ফলে প্রতিদিনই পথচারীরা দুর্ঘটনার শিকার হচ্ছে। গত ১ মাসে ১৫ জন লোক নিহত হয়েছে এবং শতাধিক লোক আহত হয়। সড়ক ও জনপথের প্রকৌশলী মোঃ জাহাঙ্গীর আলম জানান, অবৈধ দোকান উচ্ছেদের প্রক্রিয়া চলছে। অচিরেই ওই এলাকার অবৈধ স্থাপনা ভেঙ্গে ফেলা হবে।